ສະຫາຍ ທອງລຸນ ສີສຸລິດ ເລຂາທິການໃຫຍ່, ປະທານປະເທດແຫ່ງ ສປປ ລາວ ໄດ້ພົບປະໂອ້ລົມຕໍ່ການນຳ ແລະ ພະນັກງານຫລັກແຫລ່ງຂອງສະພາທິດສະດີສູນກາງພັກ, ຄອສພ ແລະ ສວສສຊ
ຕອນເຊົ້າ ຂອງວັນທີ 23 ມິຖຸນາ 2022 ສະຫາຍ ທອງລຸນ ສີສຸລິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດແຫ່ງ ສປປ ລາວ ໄດ້ພົບປະໂອ້ລົມຕໍ່ການນຳ ແລະ ພະນັກງານຫລັກແຫລ່ງຂອງສະພາທິດສະດີສູນກາງພັກ, ຄະນະໂຄສະນາອົບຮົມສູນກາງພັກ ແລະ ສະຖາບັນວິທະຍາສາດເສດຖະກິດ-ສັງຄົມແຫ່ງຊາດ. ໃນພິທີດັ່ງກ່າວ ສະຫາຍ ຄຳພັນ ເຜີຍຍະວົງ ເລຂາທິການສູນກາງພັກ, ປະທານສະພາທິດສະດີສູນກາງພັກ, ຫົວໜ້າຄະນະໂຄສະນາອົບຮົມສູນກາງພັກໄດ້ໃຫ້ກຽດຕ້ອນຮັບ ແລະ ຮຽນເຊີນເປັນປະທານພິທີ.
ໃນໂອກາດຕ້ອນຮັບສະຫາຍ ທອງລຸນ ສີສຸລິດ ເລຂາທິການໃຫຍ່ຄະນະບໍລິຫານງານສູນກາງພັກປະຊາຊົນປະຕິວັດລາວ, ປະທານປະເທດແຫ່ງ ສປປ ລາວ ໃນຄັ້ງນີ້; ສະຫາຍ ຄຳພັນ ເຜີຍຍະວົງ ໄດ້ໃຫ້ກຽດລາຍງານສະພາບການເຄື່ອນໄຫວວຽກງານ ຂອງສະພາທິດສະດີສູນກາງພັກໃນໄລຍະຜ່ານມາ ເຊິ່ງສະຫາຍໄດ້ຍົກໃຫ້ເຫັນບັນດາຜົນສຳເລັດໃນການຄົ້ນຄວ້າທິດສະດີ ແລະພຶດຕິກຳ; ການຈັດຕັ້ງດຳເນີນກອງປະຊຸມສຳມະນາທິດສະດີທັງພາຍໃນ ແລະຕ່າງປະເທດ; ສະພາບການປັບປຸງກົງຈັກການຈັດຕັ້ງ ຂອງສະພາທິດສະດີສູນກາງພັກເພື່ອໃຫ້ເປັນລະບົບຄົບຊຸດເຊັ່ນ: ຄະນະປະຈຳສະພາທິດສະດີສູນກາງພັກ; ຄະນະກຳມະການດ້ານການເມືອງ-ຄວາມໝັ້ນຄົງ; ຄະນະກຳມະການດ້ານເສດຖະກິດ-ການເງິນ; ຄະນະກຳມະການດ້ານວັດທະນະທຳ-ສັງຄົມ ແລະຄະນະເລຂາທິການວິທະຍາສາດ. ສະພາທິດສະດີສູນກາງພັກມີຫ້ອງການສະພາທິດສະດີສູນກາງພັກເປັນກົງຈັກຊ່ວຍວຽກບໍລິຫານ ພາຍໃຕ້ການຊີ້ນຳໂດຍກົງ ຂອງຮອງປະທານຜູ້ປະຈຳການສະພາທິດສະດີສູນກາງພັກ. ການປັບປຸງພາລະບົດບາດ ຂອງສະພາທິດສະດີສູນກາງພັກ ເພື່ອຍົກສູງຄຸນນະພາບເຮັດບົດບາດໃຫ້ຄຳປຶກສາແກ່ຄະນະບໍລິຫານງານສູນກາງພັກ, ກົມການເມືອງສູນກາງພັກ, ຄະນະເລຂາທິການສູນກາງພັກກ່ຽວກັບບັນຫາທິດສະດີການເມືອງ, ແນວຄິດ-ທິດສະດີ ຂອງພັກ ແລະວິທະຍາສາດສັງຄົມ ເພື່ອເປັນພື້ນຖານໃຫ້ແກ່ການກຳນົດ, ປັບປຸງ ແລະບູລະນະແນວທາງ, ນະໂຍບາຍ ຂອງພັກ ຕາມທິດກ້າວຂຶ້ນສັງຄົມນິຍົມ.
ນະໂອກາດອັນສຳຄັນດັ່ງກ່າວນີ້, ສະຫາຍ ທອງລຸນ ສີສຸລິດ ຍັງໄດ້ໃຫ້ຄຳເຫັນຊີ້ນຳຕໍ່ສະພາທິດສະດີສູນກາງພັກ, ຄະນະໂຄສະນາອົບຮົມສູນກາງພັກ, ສະຖາບັນວິທະຍາສາດ-ເສດຖະກິດສັງຄົມແຫ່ງຊາດ ໃນການສືບຕໍ່ຈັດຕັ້ງປະຕິບັດໜ້າທີ່ການເມືອງຂອງຕົນ ໃນນີ້ໄດ້ເນັ້ນໃຫ້ສະພາທິດສະດີສູນກາງພັກເປັນເຈົ້າການໃນການສຸມທຸກກຳລັງແຮງ ຂອງຕົນເຂົ້າໃນການສືບຕໍ່ຈັດຕັ້ງນຳພາ-ຊີ້ນຳການເຄື່ອນໄຫວປະຕິບັດພາລະບົດບາດ, ສິດ ແລະໜ້າທີ່ ຂອງຕົນໃຫ້ສຳເລັດຜົນ ແລະມີປະສິດທິພາບ; ເອົາໃຈໃສ່ຕໍ່ການປັບປຸງກົນໄກການຈັດຕັ້ງເຄື່ອນໄຫວວຽກງານຄົ້ນຄວ້າທິດສະດີ ແລະສະຫຼຸບພຶດຕິກຳແຫ່ງການຈັດຕັ້ງນຳພາຂອງພັກ ໂດຍສະເພາະໃນສະເພາະໜ້ານີ້ແມ່ນສຸມໃສ່ການຄົ້ນຄວ້າທິດສະດີ ແລະສະຫລຸບພຶດຕິກຳກ່ຽວກັບການການສ້າງ 9 ປະຖົມປັດໄຈ ເພື່ອກ້າວເດີນສູ່ຈຸດໝາຍສັງຄົມນິຍົມໃຫ້ສຳເລັດຜົນຕາມລະດັບຄາດໝາຍ ພ້ອມກັບບັນດາໂຄງການຄົ້ນຄວ້າລະດັບຊາດໃນຫົວຂໍ້ຕ່າງໆໃຫ້ສາມາດຮັບຮອງເອົາຜົນການຄົ້ນຄວ້າຢ່າງເປັນທາງການ ເພື່ອປັບປຸງບູລະນະແນວທາງ ຂອງພັກໃຫ້ນັບມື້ນັບອຸດົມສົມບູນເທື່ອລະກ້າວ.